Forslag til RÅDETS FORORDNING om foranstaltninger gældende i 2002 til genopbygning af torskebestanden i Det Irske Hav (ICES-afsnit VIIa)

(forelagt af Kommissionen)

BEGRUNDELSE

Ifølge en videnskabelig udtalelse fra Det Internationale Havundersøgelsesråd fra november 1999 befandt den voksne torskebestand i Det Irske Hav sig på dette tidspunkt på et historisk lavt niveau. Ifølge senere udtalelse har det vist sig, at bestanden yderligere er faldet i 2000 og 2001 og forventes at forblive på et lavt niveau i 2002. Det frygtes derfor, at denne bestand er i en sådan tilstand, at den ikke umiddelbart er i stand til at genetablere sig ved reproduktion.

Der er allerede taget skridt til at beskytte den voksne torskebestand i gydetiden i 2000, så fiskene får mulighed for at gyde så mange æg som muligt, i det håb at det vil føre til rigeligt med unge fisk i år 2001. Det er nødvendigt at sikre lignende vilkår i gydetiden i 2002, mens man afventer Rådets overvejelser om forslag til et flerårigt program til genopretning af torske- og kulmulebestandene, som skal erstatte disse foranstaltninger. Da Rådet næppe vil have truffet afgørelser om genopretningsprogrammet før midt i 2002, er det nødvendigt at forny de nuværende foranstaltninger i yderligere et år.

2001/0279 (CNS)

Forslag til RÅDETS FORORDNING om foranstaltninger gældende i 2002 til genopbygning af torskebestanden i Det Irske Hav (ICES-afsnit VIIa)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C [...] af [...], s. [...].

under henvisning til udtalelse fra Europa-Parlamentet [2] og

[2] EFT C [...] af [...], s. [...].

ud fra følgende betragtninger:

(1) I november 1999 meddelte Det Internationale Havundersøgelsesråd (ICES), at torskebestanden i Det Irske Hav (ICES-afsnit VIIa) var i alvorlig fare for at uddø.

(2) I en senere meddelelse fra ICES oplystes det, at den voksne torskebestand i Det Irske Hav stadig lå på et meget lavt niveau i 2000 og 2001, og at dette fortsat vil være tilfældet i 2002.

(3) I Kommissionens forordning (EF) nr. 304/2000 af 9. februar 2000 om foranstaltninger til genopbygning af torskebestanden i Det Irske Hav (ICES-afsnit VIIa) [3], senest ændret ved forordning (EF) nr. 660/2000 [4], fastsættes der foranstaltninger til beskyttelse af den voksne torskebestand i gydetiden i 2000.

[3] EFT L 35 af 10.2.2000, s. 10.

[4] EFT L 80 af 31.3.2000, s. 14.

(4) I Rådets forordning (EF) nr. 300/2001 af 14. februar 2001 om foranstaltninger gældende i 2001 til genopbygning af torskebestanden i Det Irske Hav (ICES-afsnit VIIa) [5], er der fastsat foranstaltninger til beskyttelse af den voksne torskebestand i gydetiden i 2001.

[5] EFT L 44 af 15.2.2001, s. 12.

(5) I den periode, de tidligere foranstaltninger er blevet anvendt, er der afsluttet yderligere videnskabelige undersøgelser, og der er indhøstet praktiske erfaringer, som gør det nødvendigt at ændre de vilkår, der har været gældende i 2001 for 2002.

(6) Endvidere bør det ikke længere være tilladt at anvende semipelagiske trawl inden for det afgrænsede område og anvendelsen af trawl med sorteringspanel bør udvides til en større del af det afgrænsede område. Som en følge heraf bliver det ikke længere nødvendigt at sørge for, at der er observatører på de fartøjer, der anvender sådanne redskaber -

UDSTEDT FØLGENDE FORORDNING:

Artikel 1

I denne forordning fastsættes foranstaltninger til beskyttelse af den voksne torskebestand i gydeperioden i 2002 i Det Irske Hav (ICES-afsnit VIIa som defineret i Rådets forordning (EØF) nr. 3880/91 af 17. december 1991 om indberetning af statistiske oplysninger om fangster taget af medlemsstater, der driver fiskeri i Det Nordøstlige Atlanterhav [6]).

[6] EFT L 365 af 31.12.1991, s. 1.

Artikel 2

1. I perioden fra den 11. februar til den 30. april 2002 er det forbudt at anvende bundtrawl, vod eller lignende slæberedskaber, enhver form for hildingsgarn, toggenet, indfiltringsnet eller lignende faststående net og enhver form for fiskeredskaber med kroge i den del af ICES-afsnit VIIa, der afgrænses af:

- Irlands østkyst og Nordirlands østkyst og

- de lige linjer, der fremstår ved at forbinde følgende geografiske koordinater:

- et punkt på østkysten af Ards-halvøen i Nordirland ved 54°30'N

- 54°30'N, 04°50'V

- 53°15'N, 04°50'V

- et punkt på Irlands østkyst ved 53°15'N

2. Som undtagelse fra stykke 1 gælder følgende for det område og den periode, der fastsættes heri:

(a) det er tilladt at bruge bundtrawl med skovle, forudsat at der ikke opbevares andre former for fiskeudstyr om bord, og at disse net:

(i) har en maskestørrelse på 70-79 mm eller 80-89 mm og

(ii) kun har en af de tilladte maskestørrelser og

(iii) ikke har nogen enkeltmasker, uanset placering på trawlet, med en maskestørrelse på over 300 mm og

(iv) kun sættes inden for et område, som afgrænses af lige linjer trukket mellem følgende geografiske koordinater:

53°30'N, 05°30'V

53° 30'N, 05°20'V

54°20'N, 04°50'V

54°30'N, 05°10'V

54°30'N, 05°20'V

54°00'N, 05°50'V

54°00'N, 06°10'V

53°45'N, 06°10'V

53°45'N, 05°30'V

53°30'N, 05°30'V;

(b) Det er tilladt at bruge trawl med sorteringspanel, forudsat at der ikke opbevares andre former for fiskeudstyr om bord, og at disse net:

(i) opfylder betingelserne i (a), (i) til (iv) og

(ii) er fremstillet i overensstemmelse med de tekniske anvisninger i bilaget.

Endvidere må trawl med sorteringspanel også anvendes inden for et område, som afgrænses af lige linjer trukket mellem følgende geografiske koordinater:

53°45'N, 06°00'V

53°45'N, 05°30'V

53°30'N, 05°30'V

53°30'N, 06°00'V

53°45'N, 06°00'V

Artikel 3

De fangster, der opbevares om bord, og som er taget med bundtrawl eller med trawl med sorteringspanel på de betingelser, der er fastsat i artikel 2, stk. 2, må ikke landes, medmindre deres procentvise sammensætning er i overensstemmelse med de bestemmelser i bilag I til forordning (EF) nr. 850/98 af 30. marts 1998, om beskyttelse af unge marine organismer, [7] der vedrører slæberedskaber med en maskestørrelse på mellem 70 og 79 mm.

[7] EFT L 125 af 27.04.1998, s. 1.

Artikel 4

Denne forordning træder i kraft den .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

BILAG

>REFERENCE TIL EN GRAFIK>

Tekniske oplysninger om trawl med sorteringspanel